ATZINUMS 6. Mēs revidējām: a) Biroja pārskatus, kuri ietver finanšu pārskatus (6) un budžeta izpildes pārskatus (7) par 2016. gada 31. decembrī slēgto finanšu gadu; un b) šiem pārskatiem pakārtoto darījumu likumību un pareizību, kā noteikts Līguma par Eiropas Savienības darbību (LESD) 287. pantā. Pārskatu ticamība Atzinums par pārskatu ticamību 7. Mēs uzskatām, ka Biroja pārskati par 2016. gada 31. decembrī slēgto gadu visos būtiskajos aspektos patiesi atspoguļo Biroja finanšu stāvokli 2016. gada 31. decembrī, tā darbību rezultātus, naudas plūsmas un neto aktīvu pārmaiņas minētajā datumā slēgtajā gadā saskaņā ar Biroja finanšu noteikumiem un Komisijas grāmatveža pieņemtajiem grāmatvedības noteikumiem. Tie balstās uz starptautiski atzītiem publiskā sektora grāmatvedības standartiem. Pārskatiem pakārtoto darījumu likumība un pareizība Ieņēmumi Atzinums par pārskatiem pakārtoto ieņēmumu likumību un pareizību 8. Mēs uzskatām, ka pārskatiem par 2016. gada 31. decembrī slēgto gadu pakārtotie ieņēmumi visos būtiskajos aspektos ir likumīgi un pareizi. Maksājumi Pamatojums atzinumam ar iebildēm 9. Palātai ir būtiski konstatējumi saistībā ar divām no piecām nozīmīgām iepirkuma procedūrām 2016. gadā, par kurām bija radušies maksājumi gada laikā, kā izklāstīts 9.1 un 9.2. punktā. Tas norāda, ka Biroja iepirkuma procedūras nav pietiekami stingras. 9.1. Palāta revidēja vienu iepirkuma procedūru, kura attiecās uz ceļojumu pakalpojumu sniegšanu saskaņā ar pakalpojumu pamatlīgumu 4 miljonu EUR vērtībā no 2016. līdz 2020. gadam, un šīs procedūras ietvaros divus no trim pretendentiem lūdza iesniegt papildu informāciju saistībā ar vieniem un tiem pašiem atlases kritērijiem. Lai gan neviens no abiem neiesniedza prasīto informāciju (to personu dzīvesgājumu, kurām būs jāveic uzdevumi Biroja telpās), šā iemesla dēļ tikai vienu izslēdza no procedūras. Otram piešķīra līgumu, kā pamatojumu minot, ka attiecīgo personu dzīvesgājums tiks iesniegts pēc līguma piešķiršanas. Tādējādi iepirkuma procedūra neatbilda vienlīdzīgas attieksmes principam, un līgums tika piešķirts pretendentam, kurš neatbilda visiem atlases kritērijiem. Tāpēc ne pamatlīgums, ne ar to saistītie maksājumi 2016. gadā 920 561 EUR apmērā nav pareizi. 9.2. Birojs 2016. gada februārī tieši piešķīra pamatlīgumu par pagaidu pakalpojumiem Biroja atbalstam migrācijas krīzes risināšanā uz 12 mēnešiem par 3,6 miljoniem EUR. To piešķīra vienīgajam iepriekš atlasītajam uzņēmējam, pirms tam nepiemērojot nevienu no iepirkuma procedūrām, kas noteiktas ES Finanšu regulā (8). Tāpēc pamatlīguma piešķiršana neatbilda attiecīgajiem ES noteikumiem un ar šo līgumu saistītie maksājumi 2016. gadā 592 273 EUR apmērā nav pareizi. 10. Summas, uz kurām attiecas 9.1. un 9.2. punktā aprakstītie jautājumi, veido 2,9 % no Biroja kopējiem 2016. gada izdevumiem. Atzinums ar iebildēm par pārskatiem pakārtoto maksājumu likumību un pareizību 11. Mēs uzskatām, ka, izņemot to jautājumu ietekmi, kas aprakstīti 9. punktā, kur sniegts pamatojums atzinumam ar iebildēm, 2016. gada 31. decembrī slēgtā gada pārskatiem pakārtotie maksājumi visos būtiskajos aspektos ir likumīgi un pareizi. Vadības un stratēģisko vadītāju pienākumi 12. Saskaņā ar LESD 310.–325. pantu un Biroja finanšu noteikumiem vadības pienākums ir sagatavot un iesniegt pārskatus, pamatojoties uz starptautiski atzītiem publiskā sektora grāmatvedības standartiem, un nodrošināt tiem pakārtoto darījumu likumību un pareizību. Šie pienākumi ietver iekšējās kontroles mehānismu izveidi, ieviešanu un īstenošanu attiecībā uz finanšu pārskatu sagatavošanu un izklāstu tā, lai krāpšanas vai kļūdas dēļ tajos nebūtu sniegtas būtiski nepareizas ziņas. Vadības pienākumos tostarp ir nodrošināt, lai finanšu pārskatos atspoguļotās darbības, finanšu darījumi un informācija atbilstu to regulējumam. Biroja vadībai ir galīgā atbildība par pārskatiem pakārtoto darījumu likumību un pareizību. 13. Sagatavojot pārskatus, vadības pienākums ir novērtēt Biroja spēju turpināt darbību, attiecīgi izklāstīt jautājumus, kas saistīti ar darbības turpināšanu, un izmantot darbības turpināšanas pieņēmumu grāmatvedībā. 14. Stratēģiskie vadītāji ir atbildīgi par struktūras finanšu ziņojumu sagatavošanas procesa pārraudzību. Revidenta pienākumi pārskatu un pakārtoto darījumu revīzijā 15. Mūsu mērķi ir iegūt pamatotu pārliecību par to, ka Biroja pārskatos nav sniegtas būtiski nepareizas ziņas un ka tiem pakārtotie darījumi ir likumīgi un pareizi, un, balstoties uz mūsu veikto revīziju, sniegt Eiropas Parlamentam un Padomei vai citām attiecīgām budžeta izpildes apstiprinātājiestādēm deklarāciju par pārskatu ticamību un tiem pakārtoto darījumu likumību un pareizību. Pamatota pārliecība ir augsts pārliecības līmenis, bet tā nav garantija, ka revīzijā vienmēr tiks atklātas būtiski nepareizas ziņas vai būtiska neatbilstība, ja tāda pastāv. Tās var rasties krāpšanas vai kļūdas dēļ un tiek uzskatītas par būtiskām tad, ja var pamatoti sagaidīt, ka atsevišķi vai kopā tās varētu ietekmēt saimnieciskos lēmumus, kurus lietotāji pieņem, pamatojoties uz šiem pārskatiem. 16. Revīzija ietver procedūras, ar kurām iegūst revīzijas pierādījumus par pārskatos minētajām summām un sniegto informāciju un par tiem pakārtoto darījumu likumību un pareizību. Procedūru izvēle ir atkarīga no revidenta sprieduma, tostarp novērtējuma par risku, ka krāpšanas vai kļūdas dēļ pārskatos ir sniegtas būtiski nepareizas ziņas vai ka saistībā ar pakārtotajiem darījumiem ir būtiski pārkāpts Eiropas Savienības juridiskais regulējums. Veicot riska novērtējumus, lai izstrādātu konkrētajiem apstākļiem atbilstošas revīzijas procedūras, nevis lai sniegtu atzinumu par iekšējās kontroles mehānismu efektivitāti, ņem vērā iekšējās kontroles mehānismus, kuri attiecas uz pārskatu sagatavošanu un patiesu izklāstu un pakārtoto darījumu likumību un pareizību. Revīzijā novērtē arī izmantoto grāmatvedības metožu piemērotību un vadības veikto grāmatvedības aplēšu pamatotību, kā arī pārskatu vispārējo izklāstu. 17. Saistībā ar ieņēmumiem mēs pārbaudām no Komisijas saņemto subsīdiju un novērtējam Biroja maksu un citu ieņēmumu (ja tādi ir) iekasēšanas procedūras. 18. Saistībā ar izdevumiem mēs pārbaudām maksājumu darījumus, kad izdevumi ir radušies un ir iegrāmatoti un pieņemti. Šī pārbaude aptver visas maksājumu kategorijas, izņemot avansa maksājumus to veikšanas stadijā. Avansa maksājumus pārbauda tad, kad līdzekļu saņēmējs sniedz attaisnojumu par to atbilstīgu izmantošanu un Birojs pieņem attaisnojumu, avansa maksājumu dzēšot vai nu tajā pašā gadā, vai vēlāk. 19. Sagatavojot šo ziņojumu un ticamības deklarāciju, mēs ņēmām vērā neatkarīga ārējā revidenta veikto revīzijas darbu saistībā ar Biroja pārskatiem, kā noteikts ES Finanšu regulas (9) 208. panta 4. punktā.